12.ΒΑΣΙΛΙΚΟΝ ΔΙΑΤΑΓΜΑ υπ’ αριθ. 285 της  30 Μαρτ. /18 Μαΐου 1961 (ΦΕΚ Α΄ 83) Περί των ειδικών τυπικών προσόντων διορισμού εις θέσεις των Εθνικών Ιδρυμάτων Παιδικής Προστασίας Υπουργείου Κοινωνικής Προνοίας.  Έχοντες υπ’ όψιν :α)Τας διατάξεις του άρθρ. 21 του Νόμ. 1811/1951 «περί κώδικος καταστάσεως των δημοσίων διοικητικών υπαλλήλων», β)την υπ’ αριθ. 46/1961 σύμφωνον γνωμοδότησιν του Ανωτάτου Συμβουλίου Δημοσίων Υπηρεσιών και γ)την υπ’ αριθ. 159/1961 γνωμοδότησιν του Συμβουλίου της Επικρατείας, προτάσει του Ημετέρου επί του Συντονισμού Υπουργού, απεφασίσαμεν και διατάσσομεν: Άρθρον μόνον.-Τα ειδικά τυπικά προσόντα διορισμού εις τον εισαγωγικόν βαθμόν εκάστου των εν των άρθρ. 1 του υπ’ αριθ. 744/1960 Β.Δ/τος «περί κατανομής κατά κατηγορίας και βαθμούς του υπαλληλικού κώδικος των τακτικών θέσεων υπαλλήλων Εθνικών Ιδρυμάτων Παιδικής Προστασίας Υπουργείου Κοινωνικής Προνοίας» κλάδων προσωπικού, ορίζονται τα εξής: Ι.Εθνικών Ορφανοτροφείων και Οικοτροφείων: Α΄ Κατηγορίας : 1.Κλάδος Γεωπονικός : Πτυχίον Ανωτάτης Γεωπονικής Σχολής Αθηνών ή της Γεωπονικής Σχολής του Πανεπιστημίου Θεσσαλονίκης ή τοιαύτης ισοτίμου της Αλλοδαπής. 2.Κλάδος Παιδαγωγικός :Πτυχίον του Φιλολογικού Τμήματος Φιλοσοφικής ή Πτυχίον Θεολογικής Σχολής των ημεδαπών Πανεπιστημίων ή Παιδαγωγικής Ακαδημίας. Β΄ Κατηγορίας: 1.Κλάδος Διαχειριστών: Απολυτήριον Γυμνασίου ή Μέσης Δημοσίας Εμπορικής Σχολής. 2.Κλάδος Επιμελητών και τεχνιτών γεωργίας : Πτυχίον Εθνικού Αγροτικού Οικοτροφείου. 3.Κλάδος διδασκάλων και διδασκαλισσών τέχνης :α)Ιδρυμάτων θηλέων : Πτυχίον αντιστοίχου ειδικότητος εργαστηρίου Εθνικού Ορφανοτροφείου θηλέων και διδακτική εμπειρία κτηθείσα εις ανάλογα ιδρύματα ή διετής άσκησις του αντιστοίχου επαγγέλματος και β)ιδρυμάτων αρρένων : Πτυχίον αντιστοίχου ειδικότητος ανεγνωρισμένης τεχνικής επαγγελματικής Σχολής και διδακτική εμπειρία κτηθείσα εις ανάλογα Ιδρύματα ή διετής άσκησις του αντιστοίχου επαγγέλματος. ΙΙ.Εθνικών Παιδικών Σταθμών και Εθνικών Αγροτικών Νηπιοτροφείων: Β΄ Κατηγορίας: 1.Κλάδος Νηπιαγωγών : Πτυχίον της Σχολής Νηπιαγωγών Καλλιθέας ή των παρά Παιδαγωγικαίς Ακαδημίαις Σχολών Νηπιαγωγών ή της Σχολής Νηπιοκόμων Ιωαννίνων του Π.Ι.Κ.Π.Α. ή της παρά τω Κέντρω Βρεφών « Η ΜΗΤΕΡΑ» Σχολής Βρεφοκόμων «Η Πριγκήπισσα Σοφία». 2.Κλάδος Νηπιοκόμων : Πτυχίον των παρά τοις Εθνικοίς Ορφανοτροφείοις θηλέων Ιωαννίνων και Καστορίας Σχολών Νηπιοκόμων. Εις τους Ημετέρους επί του Συντονισμού και επί της Κοινωνικής Προνοίας Υπουργούς ανατίθεμεν την δημοσίευσιν και εκτέλεσιν του παρόντος.   